તિરુવનંતપુરમ- કેરળના જળપ્રલયમાં રાહત અને બચાવકાર્યમાં લાગેલી ટીમે અત્યાર સુધીમાં લગભગ 82 હજાર 442 લોકોને બચાવી અને તેમને સુરક્ષિત સ્થળે પહોંચડ્યા છે. જેમાં 71 હજારથી વધુ લોકો પૂરથી સૌથી વધુ પ્રભાવિત એર્નાકુલમ જિલ્લાના અલુવા વિસ્તારમાંથી બચાવવામાં આવ્યા છે. કેરળમાં પૂરથી પ્રભાવિત થયેલા અને બેઘર થયેલા આશરે 2.4 લાખ લોકોને 1 હજાર 568 રાહત શિબિરોમાં આશ્રય આપવામાં આવ્યો છે. યુદ્ધના ધોરણે ચાલી રહેલા રેસ્ક્યૂ ઓપરેશનમાં નેવીની 46 ટીમ, આર્મીની 18 ટીમ અને એરફોર્સની 13 ટીમ ઉપરાંત 16 કોસ્ટગાર્ડ અને NDRFની ટીમ પણ દિવસ-રાત બચાવ કાર્યમાં જોડાયેલી છે.